**Dezvoltarea durabilă este mai importantă decât dezvoltarea economică?**

Dezvoltarea economică reprezintă creșterea producerii de bunuri și servicii în cadrul unei economii, prin construirea fabricilor, înființarea de noi companii și întreprinderea unor acțiuni care conduc la o lărgire a activității economice.

Dezvoltarea durabilă presupune îmbunătățirea vieții umane, atât pentru generațiile din prezent, cât și pentru cele viitoare, prin gestionarea eficientă a resurselor planetei pentru a preveni dispariția acestora sau poluarea excesivă a mediului. Altfel spus, este calea de mijloc dintre protejarea mediului înconjurător, a societății și dezvoltarea economică.

Tema eseului o reprezintă dezvoltarea durabilă și importanța acesteia în raport cu economia. În cele ce urmează, voi argumenta în favoarea tezei conform căreia dezvoltarea durabilă este mai importantă decât dezvoltarea economică. Dezvoltarea durabilă vizează sănătatea și bunăstarea populației, atât a celei prezente, cât și celei viitoare, precum și creșterea economică, dar fără riscul de a se ajunge la colapsul industriei, deoarece consumul și producția de bunuri și servicii sunt gestionate responsabil.

Oamenii sunt tentați să utilizeze din ce în ce mai multe resurse naturale și energie, fără să realizeze consecințele asupra populației și asupra mediului. Din cauza creșterii foarte rapide a dezvoltării economice, care are ca scop maximizarea profitului, apar probleme precum poluarea de toate tipurile, dar și diminuarea resurselor, care tind să fie neglijate. Astfel, dacă se continuă poluarea și exploatarea unui volum atât de mare de resursele naturale ca și până acum, pentru câștiguri pe termen scurt, atunci problemele actuale se vor accentua, devenind o adevărată amenințare, atât pentru generațiile prezente, cât și pentru cele viitoare. De aceea, este necesar ca omenirea să realizeze faptul că aducerea unui echilibru între protejarea mediului, a societății și a economiei trebuie considerată o prioritate (ceea ce își propune și dezvoltarea durabilă), mai presus de eficiența dezvoltării economice, care dacă și-ar păstra nivelul actual ar duce la agravarea dezechilibrelor deja existente și la apariția altora noi.

Cel mai puternic argument în favoarea tezei este că dezvoltarea durabilă are în vedere protejarea mediului înconjurător, fără de care economia nu ar putea să existe. Dezvoltarea economică depinde în mod direct de bunăstarea planetei și de resursele disponibile ale acesteia, iar dacă în mediu ar apărea un dezechilibru, dezvoltarea nu ar avea cum să continue. Iar având în vedere că dezvoltarea economică depinde de protejarea mediului, este mai importantă dezvoltarea durabilă, care are ca scop găsirea unei soluții pe termen lung, pentru că economia este condiționată de starea în care se află mediul.

În primul rând, ritmul rapid al dezvoltării economice actuale va duce cu siguranță la terminarea resurselor naturale. Acest fapt va duce la colapsul unor întregi ramuri industriale, ceea ce înseamnă că ritmul rapid al dezvoltării nu este sustenabil, iar calitatea vieții oamenilor va avea de suferit, transporturile vor fi afectate de lipsa combustibilului, iar fabricarea anumitor obiecte va deveni mult mai dificilă. În plus, conform unui articol (Mittal și Guptase 2015, 27) se estimează că până în anul 2050 va avea loc o creștere a populației de peste 2 miliarde de oameni, ceea ce va pune presiune și mai mare pe dezvoltarea economică cel puțin la fel de alertă și va înrăutăți starea actuală a resurselor naturale limitate. Altă resursă importantă, asupra căruia și-a lăsat amprenta dorința de dezvoltare, este lemnul, care din cauza defrișărilor pădurilor, este un element tot mai rar. Acest fapt are un impact negativ asupra animalelor cărora li se distruge ecosistemul, dar și asupra oamenilor deoarece copacii împrospătează atmosfera cu oxigen. Este afectată atât biodiversitatea, cât și clima, care din cauza tăierii copacilor va fi din ce în ce mai uscată si mai caldă. Defrișarea este un adevărat dezastru care conduce la un viitor neadecvat pentru generațiile ce urmează, iar dezvoltarea economică accelerează acest proces.

În al doilea rând, terminarea resurselor naturale nu este singura problemă care apare din cauza dezvoltării economice necalculate. Poluarea de toate tipurile pe care dezvoltarea industriei o generează este o mare problemă pentru mediul înconjurător și pentru calitatea vieții oamenilor și a tuturor viețuitoarelor. Poluarea aerului provoacă boli respiratorii, poluarea apelor îmbolnăvește animalele marine și le împiedică să trăiască un ciclu de viață normal, iar poluarea solului afectează plantele, care transmit animalelor și oamenilor ce extrag din sol. De exemplu, s-a dovedit că poluarea apelor cu metale grele „poate duce la deteriorarea sau reducerea funcției mentale și nervoase centrale, niveluri mai scăzute de energie și deteriorarea compoziției sângelui, plămânilor, rinichilor, ficatului și altor organe vitale” (Verma și Dwivedi 2013, 98). Poluarea are urmări grave pentru umanitate, încălzirea globală fiind numai una dintre amenințările pe care aceasta le creează.

Cel mai puternic contraargument pentru cele precizate mai sus este faptul că oprirea dezvoltării economice pentru protejarea mediului nu este rentabilă pentru că luarea măsurilor drastice împotriva inconvenientelor aduse ar fi foarte costisitoare, iar efectele unei încercări de acest gen ar putea fi chiar colapsul economic, provocat de o reorganizare a mijloacelor tehnologice folosite în prezent. Ca urmare, acest colaps ar putea duce la o poluare și mai mare a mediului din cauza eforturilor haotice de a restabili echilibrul economic și a crește înapoi nivelul de trai al oamenilor. În plus, se estimează că economia va fi, în timp, mai puțin poluantă datorită progreselor tehnologice și științifice care vor avea loc în viitor, atât în interes comercial cât și în interesul performanțelor de producție și al protecției mediului. Astfel, nu se va ajunge la situația în care cotele poluării să ajungă la un nivel drastic, ci va scădea o dată cu trecerea timpului și nu va mai fi nevoie de oprirea progresului economic care este important pentru a asigura un nivel de trai ridicat.

Deși măsurile drastice luate pentru a diminua efectele negative ale dezvoltării economice nu sunt aplicabile în practică și ar putea conduce la dezastre ale mediului și mai mari, niște măsuri mai blânde se pot lua, iar dezvoltarea durabilă este răspunsul la această problemă. Trebuie să utilizăm eficient resursele planetei și să luăm măsuri de prevenire a poluării mediului care să nu afecteze negativ viața oamenilor din prezent. Un exemplu ar fi colectarea deșeurilor plastice din oceanele și mările lumii în scopul reciclării lor. Acest lucru ar fi posibil daca s-ar investi mai mulți bani în tehnologia de reciclare și în ambarcațiuni specializate în acest tip de muncă. Un alt exemplu relevant ar fi reglementarea vapoarelor de cargo care transportă containere, care poluează foarte mult, deoarece folosesc combustibili de calitate foarte scăzută pentru a menține costurile cât mai mici cu putință. Conform unui articol, poluarea cauzată de acestea rezultă în multe cazuri de cancer la plămân și alte boli cardio-pulmonare în lume (Wan et al. 2016, 275).

Dar aceste măsuri, chiar și cele blânde, sunt foarte rare și din acest motiv, dezvoltarea economică continuă să dăuneze mediului într-un mod nesustenabil, care la un moment dat va duce la declinul industriei și la o criză financiară, care va scădea și mai mult calitatea vieții.

În concluzie, în timp ce dezvoltarea economică rapidă aduce cu sine o multitudine de dezavantaje pentru mediu cum ar fi poluarea și consumarea resurselor naturale, există măsuri care se pot impune pentru a îmbunătăți problemele pe care le aduce și pentru a ajunge la un ritm sustenabil al dezvoltării economice, ceea ce se și promovează prin dezvoltarea durabilă. Pentru a asigura un viitor mai bun generațiilor care urmează să vină și planetei Pământ, protecția mediului ar trebui să treacă în prim-planul priorităților omului, chiar înaintea ridicării nivelului de trai. Pentru a nu afecta totuși foarte mult stilul de viață cu care sunt oamenii obișnuiți în prezent, măsurile ar putea fi luate gradual, dar păstrând în minte grija pentru mediul care ne înconjoară.

## Bibliografie:

* Mittal, Ishwar, Ravi Kumar Gupta. “Natural Resources Depletion and Economic Growth in Present Era”, *SOCH- Mastnath Journal of Science & Technology*, vol. 10 no. 3 (iulie-septembrie 2015): 27
* Verma, Rashmi, Pratima Dwivedi. “Heavy metal water pollution- A case study”, *Science and Technology,* (2013): 98
* Wan, Zheng, Mo Zhu, Shun Chenm și Daniel Sperling. ”Pollution: Three steps to a green shipping industry”, *Nature* 530, (februarie 2016): 275